Lounais-Suomen poliisi tutkii tapahtumaa, jossa parikymppiseltä mieheltä vietiin vaatteetkin päältä Turussa.

Nuori mies joutui ryöstön kohteeksi sunnuntai-iltana Turun Runosmäessä. JENNI GÄSTGIVAR

Poliisi kaipaa havaintoja Turun Runosmäessä sunnuntai-iltana tapahtuneesta poikkeuksellisesta ryöstöstä.

Poliisin mukaan vuonna 1999 syntynyt mies kertoo tulleensa ryöstetyksi Runosmäessä sunnuntai-iltana, mutta hän ei omien sanojensa mukaan muista tapahtumasta mitään. Mies oli ollut pyöräilemässä iltakahdeksan ja -yhdentoista välillä Majoitusmestarinkadulta kohti Nummen kaupunginosaa, kun hänet oli ryöstetty jossain kohtaa matkan varrella.

Mieheltä oli anastettu puhelin, lompakko, avaimet, päällysvaatteet ja Jopo-merkkinen polkupyörä. Tapahtuman jälkeen mies kertoi hakeutuneensa takaisin lähtöpaikkaansa Majoitusmestarinkadulle, yllään pelkät alushousut.

Poliisi pyytää mahdollisia ryöstön todistajia tai muita asiasta tietäviä ottamaan yhteyttä sähköpostilla osoitteeseen: vihjeet.lounais-suomi@poliisi.fi